जहरीली जुबां के साथ सियासत दां अपनी महफिलें सजाते हैं, माहौल की सरगर्मियां बढ़ाते हैं लेकिन जुबानी जहर के कष्टदायक फफोले जिनके हिस्से आते हैं उसे जनता कहते हैं. जो कलामों में लिखी उन तमाम गुजारिशों, इबारतों को भूल जाते हैं जिसमें चैन ओ अमन का जिक्र है और भेड़चाल में चलकर इंसानियत की हत्या करने को उतारू हो जाते हैं उसे भी जनता कहते हैं. दरअसल इसके दो जीते जागते उदाहरण हैं. एक को मालदा के तौर पर अपने जहन में तस्वीर बनाकर सीखचे में ठूंस ठूंस कर सेट कर लीजिए और दूसरा बिहार के पूर्णिया के रूप में समझ लीजिए. महज बयान या कहिए एक बहाने ने खुद को इंसानियत से अलग एक धर्म में फिट करते हुए मालदा तैयार कर दिया. निश्चित तौर पर बयान बेवकूफाना ही नहीं बल्कि आस्थाओं के साथ खिलवाड़ था. लेकिन सियासत के चंद प्यादों के चक्कर में बिरादरियों में मतभेद….कुछ असहज सा है. मालदा के थानों ने मुंह पर डर की उंगली रखकर सरकारों की हकीकत बता दी. मजहबों में असल में कितनी मुहब्बत या सामंजस्य है इसको आग की तपन से खाक हो चुकी गाड़ियों ने समझा दिया. इन सबके इतर जो समझाया गया वो थी जिम्मेदारों की असलियत. प्रशासन की ऐसे मामलों के प्रति गंभीरता, पूर्व तैयारी लगभग सभी की कलई खोल कर रख दी. धर्म का खंजर मालदा में ही नहीं बल्कि बिहार के पूर्णिया को भी बंजर कर मंजर शब्द को परिभाषित कर गया.